Asfaltarea drumului județean DJ 704 A, între DN 7 și Pianu de Jos. Consiliul Județean Alba a lansat recent o nouă licitație pentru modernizarea și asfaltarea unei porțiuni de 5 km din drumul județean DJ 704 A, între DN 7 și Pianu de Jos.
Consiliul Județean Alba a lansat pe 4 martie, în SEAP, o nouă licitație pentru execuția lucrărilor de modernizare a drumului județean DJ 704 A, DN7 – Pianu de Jos. Reamintim faptul că primele două licitații, lansate în lunile iunie și decembrie 2023, au fost anulate după ce au fost constatate erori în documentații.
Valoarea totală estimată a investiției este de 11.035.123,62 de lei, fără TVA.
Drumul județean DJ 704 A se desfășoară pe teritoriul administrativ al județului Alba, are o lungime totală de 24,393 km și asigură legătura între localitățile Sebeș (de la intersecția cu DN 7), Pianu de Jos, Pianu de Sus, Strungari, Răchita, până la intersecția cu drumul judetean DJ 67 C (Sebeșel).
Drumul este asfaltat pe toată lungimea, cu excepția unui tronson pietruit cu o lungime de 4.850 m.
Asfaltarea drumului județean DJ 704 A, între DN 7 și Pianu de Jos
Potrivit documentației, lucrările se vor executa pe DJ 704 A, pe un sector de drum de 5,107 km între DN 7 km 0+038 și localitatea Pianu de Jos până la km 5+145. Drumul existent are o lățime de 4 – 6 metri. Un sector de drum în lungime de 290 de metri are îmbrăcăminte asfaltică degradată, restul fiind pietruită.
Pe întreg sectorul s-a propus o platformă de 8 m, din care partea carosabilă de 6 m și acostamente 2 x 1 m.
Structura rutieră proiectată este următoarea:
- 4 cm strat de îmbrăcăminte asfaltică BA16
- 6 cm strat de legătură din beton asfaltic BAD 22.4
- 25 cm strat de bază din piatră spartă împănată
- 35 cm strat de fundație din balast
Sunt prevăzute, de asemenea, lucrări de scurgere a apelor, podețe, sprijinire taluz și lucrări pentru siguranța circulației.
Urmăriți Alba24.ro și pe Google News
Dacă ți-a plăcut articolul: